1-тиркеме

Кыргыз Республикасынын 2020-2022-жылдарга карата электр энергиясына орто мөөнөттүү тарифтик саясаты

**1. Киришүү**

Кыргыз Республикасынын 2020-2022-жылдарга карата электр энергиясына орто мөөнөттүү тарифтик саясаты (мындан ары - ОМТС) электр менен жабдуунун ишенимдүүлүгүн жана электр энергиясын пайдалануунун керектөөчүлөр үчүн жеткиликтүүлүгүн сактоо максатында иштелип чыкты.

ОМТСке ылайык керектөөчүлөрдү электр энергиясын натыйжалуу жана сарамжалдуу пайдаланууга түрткү берген калк үчүн электр энергиясын жеңилдетилген керектөөнүн кепилденген көлөмүн сактоо, энергияны үнөмдөө боюнча чараларды киргизүү, ошондой эле жылытуу максатында энергиянын альтернативдүү булактарын колдонуу шартталган.

**2. Жалпы принциптер**

Ушул ОМТС төмөнкү принциптерге негизделет:

- өзүнүн наркынан төмөн белгиленген электр энергиясына социалдык-багыттагы тарифтер сакталууга тийиш;

- калк үчүн электр энергиясына социалдык-багыттагы тарифтер электр энергиясын жеңилдетилген керектөөнүн кепилденген көлөмүнүн чегинде гана колдонулууга тийиш;

- керектөөнүн бирдей мүнөздөмөлөрү бар, бир бөлүштүрүүчү ишкана тарабынан тейленген бирдей топтогу бардык керектөөчүлөр бирдей тарифтерди алууга жана тейленүүгө тийиш;

- электр энергиясын сарамжалдуу пайдалануу, энергия үнөмдөөнү өнүктүрүү жана керектөөчүлөрдү энергия менен жабдуунун сапатын жакшыртуу.

**3. Тарифтер**

**Калк**

Калк үчүн кВт.с үчүн 77 тыйын өлчөмүндө белгиленген тариф социалдык-багыттагы болуп эсептелет жана энергетика системасы боюнча электр энергиясынын иш жүзүндөгү наркынын 47 %ын гана түзөт (иштеп чыгаруу, берүү, бөлүштүрүү чыгымдары).

Ошол эле убакта 2014-жылы белгиленген электр энергиясын жеңилдетилген керектөө көлөмүнүн акыркы чеги социалдык-багыттагы тарифтерди колдонуудан энергетика секторунун экономикалык жоготууларын бир кыйла жеңилдетүүгө мүмкүндүк берди. Эгер 2014-жылы калк үчүн орточо тариф 1 кВт.с үчүн 0,75 сомду, ал эми акча каражаттарынын жалпы тартыштыгы – 6,2 млрд сом түзсө, анда 2018-жылдын жыйынтыгы боюнча алар тиешелүүлүгүнө жараша 1 кВт.с үчүн 1,02 сомду жана 0,4 млрд сомду түздү.

Экинчи жагынан, электр энергиясын жеңилдетилген керектөө көлөмүнүн акыркы чеги калктын электр энергиясын үнөмдүү сарптоосуна жана жылытуунун альтернативдүү булактарына өтүүсүнө оң таасирин тийгизди.

Күз-кыш мезгилинде республиканын 70 пайызга жакын тиричилик керектөөчүлөрү электр энергиясын жеңилдетилген керектөөнүн белгиленген ченемдеринин чегинде – айына 700 жана 1000 кВт.с электр энергиясын керектейт. 2018-жылдын январында абоненттердин 68,8 пайызы электр энергиясын керектөөнүн көрсөтүлгөн ченемдеринин чегинде керектеген, ал эми февралда – 69,4 пайызы. Керектөөнүн ченемдеринен ашырган жана керектелген электр энергиясынын 1 кВт.с үчүн 2,16 сом тарифи боюнча төлөгөн керектөөчүлөрдүн пайызы тиешелүүлүгүнө жараша 31,2 %ды жана 30,6 %ды түздү.

Натыйжада, энергия жабдууларына технологиялык ашыкча жүк түшүүлөр жана керектөөчүлөрдү авариялык өчүрүүлөр бир кыйла азайган. Эгер 2014-жылы бөлүштүрүүчү энергетикалык компаниялар тарабынан 9 217 авариялык өчүрүү катталса, 2018-жылы бул көрсөткүч 5 425 авариялык өчүрүүнү түзгөн же 41,1%га төмөндөгөн.

Баяндалгандарды эске алуу менен энергетикалык сектордун туруктуу жана ишенимдүү иштеши үчүн ОМТСте калк үчүн электр энергиясын жеңилдетилген керектөөнүн ар айлык кепилденген көлөмүн сактоо каралат.

Тиричилик абоненти (калк) жеңилдетилген керектөөнүн кепилденген көлөмүнөн ашкан өлчөмдө электр энергиясын пайдаланган учурда, ашыкча керектелген көлөм үчүн төлөм 1 кВт.с үчүн 2,16 сом тарифи боюнча жүргүзүлөт.

**Насостук станциялар**

Калкты ичүүчү суу, ошондой эле айыл чарба жерлерин сугаруу үчүн суу менен камсыздоочу насостук станциялар жана скважиналар үчүн электр энергиясына тариф кВт.с үчүн 77,9 тыйын өлчөмүндө (салыктарды эсепке албастан) социалдык-багытталган тарифтин деңгээлинде калат.

**Электр транспорту**

2016-жылы троллейбус транспортун колдоо максатында шаардык электр транспортуна 1 кВт.с үчүн 1,58 сом өлчөмүндө тариф белгиленген (салыктарды эсепке албастан). Ушул ОМТСте аталган тарифти электромобилдерди кубаттоо боюнча коомдук станциялар үчүн да колдонуу каралат.

**Интернат тибиндеги балдар мекемелери, майыптар жана/же улгайган жарандар үчүн социалдык стационардык жана жарым стационардык мекемелер**

Аккредитацияланган мекеме белгиленген талаптарга шайкеш келе тургандыгын күбөлөндүргөн социалдык өнүктүрүү чөйрөсүндө ыйгарым укуктуу орган тарабынан аккредитациялангандыгы тууралуу күбөлүгү бар, оор турмуштук кырдаалга кабылган балдарга, майыптарга жана/же улгайган жарандарга кызмат көрсөтүүчү интернат тибиндеги балдар мекемелерин, майыптар жана/же улгайган жарандар үчүн социалдык стационардык жана жарым стационардык мекемелерди менчигинин түрүнө карабастан колдоо максатында ОМТСте электр энергиясына тарифти электр транспорту үчүн аныкталган тарифтердин деңгээлинде, 1 кВт.с үчүн 1,58 сом өлчөмүндө (салыктарды эсепке албастан) белгилөө менен аларды керектөөчүлөрдүн өзүнчө категориясына бөлүү каралган.

**Өнөр жай, айыл чарба, бюджеттик жана башка тиричилик эмес керектөөчүлөр**

Өнөр жай, айыл чарба, бюджеттик (республикалык/жергиликтүү бюджеттен каржылануучу бардык мамлекеттик жана муниципалдык мекемелер) жана башка тиричилик эмес керектөөчүлөр үчүн керектелген электр энергиясына төлөм 1 кВт.с үчүн 2,24 сом өлчөмүндөгү тариф боюнча (салыктарды эсепке албастан) жүргүзүлөт.

**Майнинг субъекттери (криптовалюта)**

Майнинг-фермаларды электр менен жабдуу үчүн күчтүү энергетикалык кубаттуулук талап кылынат. «Улуттук энергетикалык холдинг компаниясы» ачык акционердик коомдун маалыматтарына ылайык 2018-жылдын 1-августуна жогоруда аталган арыз ээлери тарабынан суралган кубаттуулуктун көлөмү 1 388 мВт түздү.

Ушуга байланыштуу криптовалюта майнингдин субъекттери электр энергиясына тариф 1,3 жогорулаган коэффициентке түзөтүлө турган өзүнчө топко бөлүнгөн.

**Энергиянын кайра жаралуучу булактары**

«Энергиянын кайра жаралуучу булактары жөнүндө» Кыргыз Республикасынын Мыйзамына ылайык энергиянын кайра жаралуучу булактарынын (мындан ары – ЭКБ) жардамы менен иштелип чыккан электр жана жылуулук энергиясын өндүрүүчүлөр үчүн преференциялар, алардын ичинде ири бөлүштүрүүчү ишканалар тарабынан ЭКБнын бардык электр энергиясын милдеттүү түрдө сатып алуу каралган. ЭКБны пайдалануу менен иштелип чыккан электр энергиясын сатып алууга бөлүштүрүүчү ишканалардын кошумча чыгымдарын компенсациялоо акыркы керектөөчүлөр үчүн электр энергиясына жалпы улуттук тарифти эсептөөдө жана белгилөөдө эске алынат.

Ушуга байланыштуу акыркы керектөөчүлөр үчүн электр энергиясына тарифти эсептөөдө жана белгилөөдө «Энергиянын кайра жаралуучу булактары жөнүндө» Кыргыз Республикасынын Мыйзамынын ченемдери эске алынат.

**4. Корутунду**

Электр энергиясына тарифтер ушул ОМТСтин 1 жана 2-тиркемелерине ылайык белгиленет.

Ушул ОМТСти ишке ашыруу керектөөчүлөрдү электр менен жабдуунун ишенимдүүлүгүн сактоого, ошондой эле керектөөчүлөрдүн ар түрдүү категорияларынын ортосундагы кайчылаш субсидиялоонун көлөмүн азайтууга мүмкүндүк берет.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_